羅馬書

《羅馬書》，係由使徒保羅寫畀當時喺羅馬教會嘅一封信。內容集合佢對基督教信仰，尤其喺罪同救恩等問題嘅獨特見解，對後世嘅基督教神學研究有一定影響。

簡介
作者：保羅
日期：57年春天
地點：哥林多
收信人：喺羅馬嘅信徒

保羅寫羅馬書係為計劃訪問羅馬教會嘅事做準備。保羅嘅計劃係先喺羅馬信徒中工作一段時期，然後等佢哋幫助繼續前往西班牙。佢解釋對基督教信仰嘅了解，同呢個信仰應該點樣喺信徒生活裏面實踐。呢卷係保羅對佢傳嘅信息解釋得最詳盡嘅一封信。

保羅首先問候羅馬教會嘅信徒，話畀佢哋知佢成日為佢哋祈禱。佢指出呢封信嘅重點係講明：因為福音顯示上帝稱人為義嘅道路，呢條路係由信心開始而且用信心結束。

保羅進一步發揮呢個主題，無論係猶太人定係外邦人，都一定要稱義。世上嘅人都處喺罪嘅權勢下，只有相信耶穌基督先可以稱義。跟住，保羅描寫人同上帝有呢種關係之後將獲得與基督結連嘅新生命。信嘅人得稱為義，上帝嘅靈使佢從罪同死嘅權勢得到釋放。喺第五至第八章保羅亦討論上帝律法嘅目的，同上帝嘅靈喺信徒生命裏面嘅功效。然後保羅討論猶太人同外邦人喺上帝對人類嘅計劃中所扮演嘅角色。佢嘅結論係：猶太人拒絕耶穌係上帝計劃嘅一部分，上帝要透過耶穌使全人類得到佢嘅恩典。保羅相信猶太人唔係永遠拒絕耶穌。最後佢討論基督徒應有嘅生活態度，特別強調要用愛心同人相處。佢亦提到基督徒事奉上帝，對國家同其他人嘅責任，同良心嘅問題。最後佢以個人問候同頌讚上帝嘅話結束呢封信。

提要
 序要同題旨
 人需要拯救
 上帝拯救之道
 喺基徒裏面嘅新生命
 上帝計劃中嘅以色列人
 基督徒嘅行為
 結語同問候

聖經
保羅書信
基督教
天主教